Die seerste seer ~ Die Affêre
← Ek is klaar met jou 2018!
Doen dit net. →
Posted on February 11, 2019 by Annalize
Ek bly in die Vaaldriehoek en die Driehoek tragedie het my hart diep geraak. Ek het vriendinne met kinders daar op skool. My sestienjarige dogter het vriende en kennisse in die skool.
Ons dorp is verslae, bedroef. Ek hoor eerstehands van kinders se vrese en hartseer en ek lewe met 'n innige dankbaarheid vir my lewendige, gesonde kinders.
My dogter het die middag van die tragedie vir my met trane in haar oë gesê 'Sê nou net daardie kinders is die oggend weg by die huis sonder om vir 'n laaste keer te sê ek is lief vir Mamma. Sê nou net hulle ouers was kwaad vir hulle of het baklei met hulle… hoe gaan hulle nou voel?'
Sy het my laat dink, want oggende is partykeer so 'n dolle gejaag in ons huis. Ek eindig meestal met hartkloppings verlig op die bank as hulle by die huis uit is. My middel kind se ADHD maak oggende chaoties en 'n geskree van een of ander aard is redelik die norm in die oggende by ons. Die ding van ADHD is, dit sluk jou as ma heeltemal in en die ander twee kinders in die huis moet meestal vir daardie uur in die oggend op hulle eie aangaan. Ek soen en druk hulle, maar meer uit gewoonte as 'n werklike bewuste en innige groet. Ek wil nooit weer op daardie bank in die oggend neersak en wonder of ek hulle gegroet het of nie..
Die ding wat my totally onderkry van die tragedie is die nuuskierigheid van die publiek. Ek lees vanoggend op 'n gebedsgroep hoe iemand die volgende oor die ouers van een van die oorledenes sê:
Die boodskap is goed bedoel, maar klankbord in die media?
Ek kan my nie indink hoe dit moet voel om 'n kind te verloor nie. Die Here weet, dit moet die seerste seerste seerste pyn wees. Wat verwag sy moet die ouers doen? Op facebook vertel hoe seer hulle harte is? Sal dit hulle laat beter voel om die media as 'n klankbord te gebruik?
Daar is nog vele sulke boodskappe op hierdie groep. Mense wat kwaad raak as daar gebed gevra word, maar geen details gegee word nie. Hierdie ouers en kinders het publieke besit geword.
Mense wil die presiese detail hê, want hulle wil vir hulle bid. Weet julle wat? Die Here weet klaar wat fout is met hulle. Jy het nie nodig om vir die Here in detail te vertel wat fout is terwyl jy bid nie.
Vandag is 'n grys, reënerige dag en die Driehoek kinders en onderwysers is vir die eerste keer terug skool toe. My hart gaan uit na hulle en hulle ouers. Toe my oudste in graad 3 deur 'n moeilike tyd met maatjies gegaan het, het ek een pouse my kar onder 'n boom naby die speelgrond parkeer om te kyk of ek haar kan sien. My hart was swaar en seer vir my kind en ek het onder daardie boom gesit en bid dat sy asseblief nie alleen is pouse nie.
Ek dink daar is vandag honderde ouers met swaar en seer harte wat naby die skoolgrond wil bly om naby hulle kinders te wees. En dan is daar die ander gesinne wat vir altyd ñ gat in hulle harte gaan hê..
Mag ons elke oggend en elke aand ons kinders en ons geliefdes met bewustheid groet. Druk hulle net vir daardie oomblik 'n bietjie langer vas as wat nodig is. Kyk vir hulle in die oë en sê 'Ek is lief vir jou.'